Ix lajvi chiꞌ ix qꞌuexxi Jesús dꞌa Jerusalén,
ix bꞌat yilan jun sqꞌuin̈ ebꞌ yetisraelal.
A dꞌa yol chon̈abꞌ Jerusalén chiꞌ,
dꞌa slacꞌanil jun puerta bꞌaj tzꞌoch nocꞌ calnel,
ataꞌ ay jun tanque scuch Betesda dꞌa stiꞌ ebꞌ israel chiꞌ.
Oyeꞌ val stentail.
Tzijtum ebꞌ penaay ayecꞌ ta.
Ay ebꞌ max yal yilani,
ay ebꞌ max yal sbꞌeyi,
ay ebꞌ sicbꞌinaqueli.
Ay jun vin̈ 38 abꞌilxo penaay.
Axo ix yilan Jesús jichanecꞌ vin̈.
Yojtac to pecatax icha chiꞌ yaj vin̈.
Yuj chiꞌ ix scꞌanbꞌan dꞌa vin̈:
—¿Tzam a nibꞌej tzach bꞌoxicani?
xchi dꞌa vin̈.
Ix yalan vin̈ penaay chiꞌ:
—Mamin,
malaj mach tzin acꞌanem dꞌa yol aꞌ tic ayic tzꞌibꞌxi aꞌ dꞌa juntac el.
Ayic tzin nibꞌej tzin emi,
chꞌocxo ebꞌ sbꞌabꞌlaj em dꞌa vichan̈,
xchi vin̈ dꞌa Jesús.
Yuj chiꞌ ix yalan Jesús dꞌa vin̈:
—Qꞌuean̈ vaan,
icꞌchaan̈ a vaynubꞌ tic,
bꞌeyan̈,
xchi dꞌa vin̈.
Dꞌa jun rato chiꞌ,
ix bꞌoxi scꞌool vin̈.
Ix yicꞌanchaan̈ svaynubꞌ vin̈ chiꞌ,
ix syamanoch vin̈ sbꞌeyi.
Palta scꞌual icꞌoj ip.
Yuj chiꞌ ay jayvan̈ ebꞌ aj Judea ix alan dꞌa vin̈:
—A ticnaic,
scꞌual icꞌoj ip.
Man̈ sleyaloc tzicꞌchaan̈ a vaynubꞌ tic,
xchi ebꞌ dꞌa vin̈.
Ix tacꞌvi vin̈ dꞌa ebꞌ icha tic:
—A jun vin̈ in acꞌan bꞌoxoc,
a vin̈ ix alan dꞌayin:
Icꞌchan̈ a vaynubꞌ tic,
tzach bꞌeyi,
xchi vin̈,
xchi vin̈.
Ix scꞌanbꞌan ebꞌ dꞌa vin̈:
—¿Mach jun vin̈ ix alan chiꞌ dꞌayach to tzicꞌchaan̈ a vaynubꞌ tic,
tzach bꞌeyi?
xchi ebꞌ.
Palta man̈ yojtacoc vin̈ tas sbꞌi jun ix acꞌan bꞌoxoc scꞌool vin̈ chiꞌ,
yujto ix satbꞌat Jesús chiꞌ dꞌa scal jantac anima ayecꞌ chiꞌ taꞌ.
Axo dꞌa junelxo ix ilchaj vin̈ yuj Jesús dꞌa yamaqꞌuil stemplo Dios,
ix yalan dꞌa vin̈:
—Inai ach bꞌoxi.
Man̈xo a cꞌulej chucal,
yic man̈xo ol ja junocxo yaelal más te nivan dꞌa ibꞌan̈,
xchi dꞌa vin̈.
Yuj chiꞌ ix bꞌat vin̈ yal dꞌa ebꞌ vin̈ aj Judea chiꞌ to a Jesús chiꞌ ix acꞌan bꞌoxoc scꞌool vin̈.